” ገጭቶ ያመለጠን ተሽከርካሪ መያዝ ላይ ችግሮች አሉ”  አቶ ሽመልስ ታምራት የመድን ፈንድ አስተዳደር ኤጀንሲ ምክትል ዋና ዳይሬክተር
አዲስ አበባ፦ ባለፉት ዓመታት ገጭቶ ያመለጠን ተሽከርካሪ በቁጥጥር ስር በማዋል በኩል ሰፊ ችግሮች እንዳሉ የመድን ፈንድ አስተዳደር ኤጀንሲ አስታወቀ:: የኤጀንሲው ምክትል ዋና ዳይሬክተር አቶ ሽመልስ ታምራት ከአዲስ ዘመን ጋዜጣ ተጠየቅ አመድ ጋር ባደረጉት ቃለ ምልልስ እንደገለጹት፤ ገጭቶ የማምለጥ ጉዳይ የተከማቸ ወንጀል ነው:: ኤጀንሲው ወንጀልን የመከላከል ስራ ባይሰራም አይመለከተኝም ሳይል የሚመለከታቸውን አካላት በማስተባበር ባከናወነው ተግባር አመርቂ ውጤት አስመዝግቧል ብለዋል:: እንደ ዳይሬክተሩ ገለጻ ባለፉት ስድስት ወር ውስጥ ብቻ ሶስት ገጭተው ያመለጡ አሽከርካሪዎች ተይዘው ፍርድ ቤት ቀርበው ቅጣታቸውን ተቀብለዋል:: ኤጀንሲውም የከፈለውን ገንዘብ ለማስመለስ ችሏል ብለው ይህ ቁጥር ትንሽ ሊመስል ቢችልም ከምንም ተነስቶ እዚህ መድረስ ትልቅ ስኬት ነው:: በሌላ በኩልም ይህ ውጤት ባለድርሻ አካላት በተለይ ፖሊስ ለጉዳዩ ልዩ ትኩረት ሰጥቶ እየሰራ መሆኑን ያሳያል ያሉት ዳይሬክተሩ ፤ ወንጀለኛን አድኖ ከመያዝ ባሻገር የቁጥጥር ስራውም ትልቅ ለውጥ እየታየበት መሆኑን አስታውቀዋል:: ኤጀንሲው በተሽከርካሪ አደጋ የሚደርሰውን የሞት߹ የአካል ጉዳትና የንብረት ኪሳራ የሚያስከትለውን ማህበራዊና ኢኮኖሚያዊ ችግሮች ለማቃለል ሁሉም ተሽከርካሪዎች የሶስተኛ ወገን መድን ሽፋን እንዲኖራቸው ፣ የተሽከርካሪ አደጋ ተጎጂዎች ያለምንም ቅድመ ሁኔታ አስቸኳይ ህክምና እርዳታን በነጻ እንዲያገኙና ለሞትና ለአካል ጉዳት እንዲሁም ለንብረት ጉዳት ካሳ እንዲከፈላቸው በመስራት ላይ መሆኑን አቶ ሽመልስ ገልፀዋል፡፡ አዲስ ዘመን ጥር 6/2012እፀገነት አክሊሉ 